Ключови думи: археологическия фон, обекти, маршрут „Римските императори и Дунавският път на виното“, туристическа инфраструктура, научна конференция, Белград
Музейни специалисти от Русе ще проследят пътя на римските императори и Дунавския път на виното на конференция, която започна днес в сръбската столица Белград.
Фокусът на обсъжданията на форума е съсредоточен върху развитието на първия културен маршрут в Югоизточна Европа и възможностите за неговото разширяване и разгръщане на пълния му потенциал като туристически продукт.
В рамките на конференцията ще бъдат проведени два панела – първият акцентира върху археологическия фон на обектите по маршрута „Римските императори и Дунавският път на виното“, а втората част разглежда туристическата инфраструктура по действащия вече маршрут.
Пред аудиторията в Белград Искрен Великов, уредник в отдел „Най-нова история“ на Регионалния исторически музей в Русе, представи крепостта от римско време „Сексагинта Приста“ – разкритите зони, експонираните предмети, сградата на Принципията, Храма на Аполон, археологическите разкопки в периода 2015 – 2017 г. Презентацията му разкри също и туристическите възможности на музейния обект.
През втория ден от събитието ще бъдат представени и други културни маршрути от туроператори и фирми, работещи в туристическия бранш. Ще се обсъди също и популяризирането на маршрута „Римските императори и Дунавският път на виното“.
Организатор на конференцията в Белград е Дунавски компетентен център, като събитието е посветено на 30-годишнина от създаването на културните маршрути към Съвета на Европа.